b"\n_START_ARTICLE_\nJean-Louis Gasset\n_START_SECTION_\nUra pelaajana\n_START_PARAGRAPH_\nGasset edusti koko pelaajauransa ajan Montpellier HSC:t\xc3\xa4. Kymmenen kauden aikana h\xc3\xa4n pelasi 231 sarjaottelussa ja onnistui kymmenen kertaa maalinteossa. Gasset'n aikana Montpellier pelasi yhden kauden my\xc3\xb6s Ranskan liigassa. Pelaajana Gasset p\xc3\xa4\xc3\xa4si juhlimaan Division 2:n mestaruutta 1980\xe2\x80\x931981.\n_START_SECTION_\nUra valmentajana\n_START_PARAGRAPH_\nLopetettuaan pelaajauransa 31-vuotiaana 1985 Gasset siirtyi Montpellier\xe2\x80\x99n valmennustiimiin. H\xc3\xa4n toimi apulaisvalmentajana yli 13 vuoden ajan ja teki yhteisty\xc3\xb6t\xc3\xa4 muun muassa Aim\xc3\xa9 Jacquet'n, Henryk Kasperczakin, G\xc3\xa9rard Gilin ja Michel M\xc3\xa9zyn kanssa. Noina vuosina Montpellier nousi p\xc3\xa4\xc3\xa4sarjaan, jossa se vakiinnutti asemansa. Kaudella 1989\xe2\x80\x931990 Gasset p\xc3\xa4\xc3\xa4si my\xc3\xb6s juhlimaan Ranskan cupinn voittoa. Marraskuussa 1998 M\xc3\xa9zyn saatua potkut nousi seuran uskollinen apuvalmentaja Gasset p\xc3\xa4\xc3\xa4valmentajaksi. Ensimm\xc3\xa4isell\xc3\xa4 kaudellaan h\xc3\xa4n johdatti seuran kahdeksanneksi, mutta seuraava kausi alkoi kurjasti ja marraskuussa 1999 M\xc3\xa9zy palasi p\xc3\xa4\xc3\xa4valmentajaksi._NEWLINE_Syyskuussa 2000 Gasset'n ura jatkui Division 2:n h\xc3\xa4nnille juuttuneen SM Caenin p\xc3\xa4\xc3\xa4valmentajana. H\xc3\xa4n pelasti seuran putoamiselta, mutta 17:s sija ei tyydytt\xc3\xa4nyt seurajohtoa, ja Gasset sai kauden j\xc3\xa4lkeen l\xc3\xa4hte\xc3\xa4. Ep\xc3\xa4onnisten p\xc3\xa4\xc3\xa4valmentajapestiens\xc3\xa4 j\xc3\xa4lkeen Gasset palasi apulaisvalmentajaksi ja aloitti 2001 yhteisty\xc3\xb6n Luis Fern\xc3\xa1ndezin kanssa. Kaksikko valmensi ensin yhdess\xc3\xa4 Paris Saint-Germainia ja sitten Espanjassa RCD Espanyolia. Yhteisty\xc3\xb6 p\xc3\xa4\xc3\xa4ttyi kauden 2003\xe2\x80\x932004 j\xc3\xa4lkeen._NEWLINE_Tammikuussa 2005 Gasset p\xc3\xa4\xc3\xa4si j\xc3\xa4lleen kokeilemaan siipi\xc3\xa4\xc3\xa4n p\xc3\xa4\xc3\xa4valmentajana, t\xc3\xa4ll\xc3\xa4 kertaa FC Istres'ss\xc3\xa4. H\xc3\xa4n sai potkut seurasta syyskuussa 2006._NEWLINE_Kes\xc3\xa4ll\xc3\xa4 2007 Gasset palasi j\xc3\xa4lleen apuvalmentajaksi ja aloitti yhteisty\xc3\xb6n Montpellier\xe2\x80\x99sta pelaajana tuntemansa Laurent Blancin kanssa FC Bordeaux'ssa. Kaksikko nosti seuran takaisin Ranskan huipulle ja voittivat mestaruuden kaudella 2008\xe2\x80\x932009. Blancin siirrytty\xc3\xa4 kes\xc3\xa4ll\xc3\xa4 2010 Ranskan maajoukkueen p\xc3\xa4\xc3\xa4valmentajaksi seurasi Gasset per\xc3\xa4ss\xc3\xa4 korvaten Pierre Mankowskin pitk\xc3\xa4aikaisena maajoukkueen apuvalmentajana.  Kaksikko luotsasi Ranskan maajoukkueen puoliv\xc3\xa4lieriin EM-kisoissa 2012. He j\xc3\xa4ttiv\xc3\xa4t teht\xc3\xa4v\xc3\xa4ns\xc3\xa4 kisojen j\xc3\xa4lkeen._NEWLINE_Hein\xc3\xa4kuussa 2013 Gasset jatkoi uraansa Blancin apuvalmentajana Paris Saint-Germainissa. Gasset on vastannut pitk\xc3\xa4lti joukkueiden pelillisist\xc3\xa4 harjoituksista. Esimerkiksi Christian Gourcuff on kovin sanoin syytt\xc3\xa4nyt Blancia valmentajaksi, jonka ty\xc3\xb6t Gasset tekee. Kauden 2015/16 j\xc3\xa4lkeen seurajohto erotti Blancin ja Gasset'n toisesta per\xc3\xa4tt\xc3\xa4isest\xc3\xa4 triplamestaruudesta huolimatta._NEWLINE_Tammikuussa 2017 Gasset palasi kasvattajaseuransa Montpellier HSC:n palvelukseen, kun h\xc3\xa4n korvasi Fr\xc3\xa9d\xc3\xa9ric Hantzin seuran p\xc3\xa4\xc3\xa4valmentajana. Gasset'n johdolla Montpellier ei onnistunut parantamaan sijoitustaan, mutta s\xc3\xa4ilytti paikkansa liigassa kolmen pisteen erolla karsintaviivaan. Kauden j\xc3\xa4lkeen Gasset j\xc3\xa4tti teht\xc3\xa4v\xc3\xa4ns\xc3\xa4._NEWLINE_Joulukuussa 2017 Gasset'sta tuli AS Saint-\xc3\x89tiennen p\xc3\xa4\xc3\xa4valmentaja. Saint-\xc3\x89tienne pelasi Gasset'n alaisuudessa vahvan kev\xc3\xa4tkauden ja h\xc3\xa4visi vain nelj\xc3\xa4 liigaottelua ja nousi alemmasta keskikastista seitsem\xc3\xa4nneksi. Kaudella 2018/19 Gasset johdatti Saint-\xc3\x89tiennen entist\xc3\xa4 parempaan menestykseen ja joukkue varmisti liigan nelossijan sek\xc3\xa4 paikan Eurooppa-liigan lohkovaiheessa kierros ennen kauden p\xc3\xa4\xc3\xa4t\xc3\xb6st\xc3\xa4. Ennen kauden viimeist\xc3\xa4 ottelua Gasset ilmoitti j\xc3\xa4tt\xc3\xa4v\xc3\xa4ns\xc3\xa4 seuran kauden p\xc3\xa4\xc3\xa4tteeksi."